**Aḍris n tgelma**

**Tiẓri**

**1-Tabadut**

D adris ideg amaru igellem-d neɣ yettwessif-d kra (amdan, aɣersiw, amkan neɣ taɣawsa). Aya s ubdar n yiḥricen-is akked tulmisin-nsen neɣ n tɣariwin-nsen. Iswi-is d tikci n tekti ɣef usentel n uglam.

**2- Tuddsa**

Almend n J.M. Adam i d-yebder Meksem (2010 :87), aglam ibedd ɣef 5 n tnemhal :

**2-1-Tiɣin** (l’ancrage)

Deg-s yettili usnekwu n usentel n uglam. Yezmer ad yili deg tazwara neɣ deg taggara n uḍris. Qqaren-as daɣen « asentel-azwel ».

**2-2- Asettwel** (l’aspectualisation)

Deg-s, ameskar yettmeslay-d ɣef yiḥricen neɣ tulmisin n yiferdisen n usentel.

**2-3-Aleddem n uglam** (thématisation)

D aseɣzef n uglam n kra n yiferdisen. S wawal-nniḍen amaru yettak-d aṭas n tulmisin, daymi i ad as-qqaren « Aglam n uglam ».

**2-4- Agassaɣ** (la mise en relation)

Tikwal, amaru yessemras tunuɣin n tesnukyest yecban aserwes akked tenɣumnayt. Aya yettak-d tikti ugar ɣef usentel, am wakken yettcebbiḥ tameslayt.

**2-5- Alsawal** (reformulation)

D allus n tekti s wawalen d tenfaliyin yemgaraden.

**Tamawt**

 Tinemhal tigejdanin i ilaqen ad ilint deg uḍris n tgelma d tiɣin akked usettwel, ma d tid i d-yeggran d tismadanin ; Asemres-nsent yettuɣal ɣer lebɣi n umaru.

**3- Iferdisen n tutlayt**

Deg uglam, ameskar yesseqdac ugar iferdisen i d-yeskunan taɣara neɣ addad n tɣawsiwin : am yirbiben, imyagen n tɣara, isemmaden n yisem, imeskanen akked tenzaɣ. Ma d isuraz wid i d-yufraren aṭas deg uglam d isuraz n : wadeg, userwes, tesmekta (ddeqs, cwiṭ, kra…).

**4- Tarrayin n uglam**

Llant aṭas n tarrayin n uglam i yezmer ad yefren umeskar :

Liqrib------lib3id ; sdat-----deffir ; daxel-----berra ; asawen-----akessar ; zelmed------yeffus.

Aglam urkid (description statique); aglam imbiwel (description itinérante).

**Iqeddicen**

**Aqeddic amezwaru : taɣuri d tegzi n uḍris**

**Aḍris :**

**Jeǧǧiga**

Jeǧǧiga d tuɣrimt, deg temdint i d-tegma. Tekkat yiwet n lḥeṭṭa n yiceṭṭiḍen d ayen igerrzen nezzeh. Amzur tetteggir-it ɣer deffir tuyat, d amubrik, mi ara d-yewwet ɣur-s uẓenẓar n tafukt yettara-d ini s tzegzew aẓrawal am tedmert n ujeḥmum. Γef tenyirt, tunef ɣlint kra n tmettulin n ucekkuḥ ttwagezment ɣer yiseḍra n timmiwin dɣa d ayenni i s-yernan sser n thuski. Tettrebbi ccuca armi ula d inelmaden n uɣerbaz semman-as mm ccuca. Udem-is d ahrawan, allen d timserrin, lecfur leɣzamen s tebrek d asawen d akessar, amemmu d aberkan am uɛeqqa n uzemmur yettɛummu deg yimelli. Timmiwin ur d-ttbanent ara, acku tɣum-itent ccuca-nni. Taqemmuct tewzen, ticenfirin s tezweɣ, ur teḥwaǧ ara izriran i wudem. Tahuski-s tagmawit terna-yas aṭas deg sser d wazal.

**Aɣbalu : A. Nekkar, Yugar ucerrig tafawet, Tizrigin Yuba Wis sin. Sbt. 66**.

 Γer adris-a, terreḍ-d ɣef yisastanen-a :

1-Dacu-tt tsekka n uḍris-a ? Ayɣer ?

2-Dacu i d-yeglem umaru deg usentel ?

3-Sled adris-a almend n tuddsa syin almend n yiferdisen n tutlayt.

**Aqeddic wis sin : Tira n uḍris n tgelma**

Deg kra n yijarriḍen, glem-d asentel i ad ak(am)-yehwan (amdan, amkan, aɣersiw…).

**Tamawt**: semres tuddsa d wallalen utlayanen i ilaqen.

**Ase**ɣ**ti n yiqeddicen**

**Aqeddic amezwaru**

**1-**Adris-a n tgelma acku amaru iglem-d yiwet n tmeṭṭut isem-is Jeǧǧiga.

**2-**Amaru iglem-d iferdisen n tfekka n Jeǧǧiga, ihi yefka azal ugar i wayen yellan deg berra, meḥsub ayen yettwali.

**3-Tasledt almend n tuddsa**

Deg uḍris n « Jeǧǧiga » amaru yesseqdec akk tinemhal n uglam :

**3-1-Tiɣin** : usnekwu n usentel « Jeǧǧiga » yella-d di tazwara (Jeǧǧiga d tuɣrimt, deg temdint i d-tegma).

**3-2-Asettwel** : Seld assisen n usentel, amaru yebda aglam n yiferdisen n tfekka-s. S wawal-nniḍen yettak-d tulmisin-nsen neɣ amek gan. Amedya : Amzur, udem, allen, timmiwin atg.

**3-3-Aleddem n uglam** : Amaru yesseɣzef aglam n kra n yiferdisen :

**-Amzur (**tetteggir-it ɣer deffir tuyat……..ujeḥmum).

**-Ccuca** : (ɣef tenyirt…….ccuca).

**-Amemmu** (d aberkan……yimelli).

**3-4-Agassa**ɣ : iwakken ad d-yernu tiktiwin ugar i yimeɣri, amaru yessemres aserwes akked tenɣumnayin. Dɣa aya yerna-yas-d cbaḥa i uḍris.

**Imedyaten ɣef userwes** : Yettar-d ini s tzegzew aẓrawal **am** tedmert n ujeḥmum.

-Amemmu d aberkan **am** u3eqqa n uzemmur.

**Imedyaten ɣef tenɣumnayin** : Tettrebbi ccuca ; Lecfur leɣzamen s tebrek ; Taqemmuct tewzen.

**3-5- Alsawal** : Llant kra n tektiwin iwumi i d-yules umaru s tenfaliyin yemgaraden.

**Ccuca :** Kra n tmettulin n ucekkuḥ ttwagezment ɣer yisedra n tammiwin /Tettrebbi ccuca/Semman-as m ccuca.

**Tammiwin** : Ur d-ttbanent ara/ Tɣum-itent ccuca-nni.

**4-Tasledt almend u yiferdisen n tutlayt**

Deg uḍris-a, ayen yes3an azal deg uglam d iferdisen-a :

**-Irbiben** : amubrik, tagmawit, ahrawan, tuɣrimt, aẓrawal…

**-Isemmaden n yisem** : yisedra n timmiwin, tadmert n ujeḥmum, inelmaden n uɣerbaz.

**- Imqimen iwsilen** : tetteggir-it ; udem-is, ɣur-s.

**-Isuraz** : nezzeh, aṭas, kra (tasmekta) ; mi, armi (akud) ; akessar asawen (adeg) ; acku (timentelt) ; am (aserwes).

-Asemres n userwes d tenɣumnayin (ẓer imedyaten iwsawen).

**Aqeddic wis sin : Tira n uḍris n tgelma**

Yal anelmad ad d-yaru adris ideg ara d-yeglem kra n usentel. Tewwi-d ad yessemres tinemhal tigejdanin (tiɣin akked usettwel), ma d tismadanin akken i ad as-yehwa. Aya yeqqen ɣer tekti i yebɣa ad d-yefk ɣef usentel-is. Am wakken ilaq ad yessemres iferdisen utlayanen i iwulmen i uglam.